[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 15.09.2006

SEK(2006) 1135 endelig

HENSTILLING FRA KOMMISSIONEN TIL RÅDET

om Det Europæiske Fællesskabs deltagelse i forhandlingerne om internationale regler og procedurer for ansvar og erstatning for skader som følge af grænseoverskridende overførsler af levende modificerede organismer (LMO) under Cartagena-protokollen om biosikkerhed

A. BEGRUNDELSE

1. Cartagena-protokollen om biosikkerhed under konventionen om den biologiske mangfoldighed trådte i kraft den 11. september 2003. Protokollen bygger på forsigtighedsprincippet og udgør en ramme for sikker overførsel, håndtering og anvendelse af levende modificerede organismer hidrørende fra bioteknologi, som kan have negative virkninger for bevaring og bæredygtig udnyttelse af den biologiske mangfoldighed eller udgøre en risiko for menneskers sundhed. Protokollen fokuserer navnlig på grænseoverskridende overførsler.

2. Rådet vedtog en afgørelse om indgåelse af protokollen på Det Europæiske Fællesskabs vegne den 25. juni 2002. Fællesskabets ratifikationsinstrument blev deponeret den 27. august 2002.

3. I henhold til artikel 27 i protokollen vedtager partskonferencen, i sin egenskab af møde for parterne i denne protokol (COP/MOP), på sit første møde en procedure for udarbejdelse af internationale regler og procedurer for ansvar og erstatning for skader som følge af grænseoverskridende overførsler af levende modificerede organismer; i denne forbindelse undersøger partskonferencen og tager skyldigt hensyn til det arbejde inden for international ret, der pågår på dette område; den bestræber sig på at fuldføre denne proces inden for fire år. Til imødekommelse af artikel 27 nedsatte COP/MOP på sit første møde i 2004 en ad hoc-arbejdsgruppe (med åbent mandat) af juridiske og tekniske eksperter inden for ansvars- og erstatningsspørgsmål.

4. Denne gruppes mandat er at gennemgå information og analysere almene spørgsmål i forbindelse med ansvar og erstatning for skader som følge af grænseoverskridende overførsler af LMO og at udarbejde forslag til regler og procedurer for ansvar og erstatning. Ad hoc-gruppen for ansvar og erstatning holdt møde to gange, den 25.-27. maj 2005 og den 20.-24. februar 2006 i Montreal, Canada. Efter gennemgangen af informationen og analysen af de almene spørgsmål er gruppen gået over til udarbejdelse af det praktiske indhold af de forskellige dele af reglerne og procedurerne for ansvar og erstatning. Gruppens tredje, fjerde og femte møde vil finde sted i 2007 og 2008, for at den kan fremlægge slutrapporten sammen med forslaget til de internationale regler og procedurer for ansvar og erstatning for COP/MOP4, der er planlagt til 2008 i Tyskland.

5. I EF-traktatens artikel 174, stk. 1, er det fastsat, at et af målene for Fællesskabets miljøpolitik er fremme på internationalt plan af foranstaltninger til løsning af de regionale og globale miljøproblemer. For at nå dette mål kan Fællesskabet indgå aftaler med tredjeparter i overensstemmelse med artikel 175 og 300.

6. I tilfælde af indgåelse af aftaler mellem Fællesskabet og en eller flere stater eller internationale organisationer retter Kommissionen ifølge EF-traktatens artikel 300, stk. 1, henstillinger til Rådet, der bemyndiger Kommissionen til at indlede de nødvendige forhandlinger. Kommissionen fører disse forhandlinger i samråd med særlige udvalg, der er udpeget af Rådet til at bistå den i dette arbejde, og inden for rammerne af de direktiver, som Rådet måtte meddele den. Under udøvelsen af de beføjelser, der tillægges Rådet i dette stykke, træffer det afgørelse med kvalificeret flertal bortset fra de i stk. 2, første afsnit, nævnte tilfælde, hvor det træffer afgørelse med enstemmighed.

7. Ordlyden af de internationale regler og procedurer om ansvar og erstatning, der vil blive forelagt COP/MOP4 med henblik på vedtagelse i 2008, vil blive forhandlet på de tre næste møder i ad hoc-arbejdsgruppen af juridiske og tekniske eksperter inden for ansvars- og erstatningsspørgsmål. Disse regler og procedurer vedrører miljøbeskyttelse og vil udgøre en aftale i henhold til EF-traktatens artikel 300, stk. 1. En række EF-retsakter[1] dækker ansvar og erstatning for skader som følge af grænseoverskridende overførsler af LMO'er. Medlemsstaterne kan ikke påtage sig forpligtelser uden for fællesskabslovgivningens rammer, der kan berøre fællesskabsreglerne eller ændre deres anvendelsesområde.

8. Kommissionen skal derfor rette henstillinger til Rådet, der bemyndiger Kommissionen til at indlede de nødvendige forhandlinger om dette spørgsmål på de næste møder i ad hoc-arbejdsgruppen af juridiske og tekniske eksperter inden for ansvars- og erstatningsspørgsmål i 2007 og 2008 og på COP/MOP4 i 2008.

B. HENSTILLING

På denne baggrund henstiller Kommissionen, at:

1. Rådet bemyndiger Kommissionen til på Det Europæiske Fællesskabs vegne i spørgsmål henhørende under Fællesskabets kompetence at deltage i forhandlingerne om internationale regler og procedurer for ansvar og erstatning for skader som følge af grænseoverskridende overførsler af levende modificerede organismer under Cartagena-protokollen om biosikkerhed på det tredje, fjerde og femte møde i ad hoc-arbejdsgruppen (med åbent mandat) af juridiske og tekniske eksperter inden for ansvars- og erstatningsspørgsmål, og på det fjerde møde i partskonferencen i dennes egenskab af møde for protokolparterne.

2. Kommissionen fører disse forhandlinger på Det Europæiske Fællesskabs vegne i spørgsmål henhørende under Fællesskabets kompetence i samråd med et særligt udvalg af repræsentanter for medlemsstaterne i overensstemmelse med forhandlingsdirektiverne i bilaget.

3. Kommissionen og medlemsstaterne, i det omfang regler og procedurer omhandler emner, hvor der er delt kompetence mellem Fællesskabet og medlemsstaterne, arbejder tæt sammen under forhandlingsforløbet for at repræsentere Fællesskabet med én stemme i international sammenhæng.

4. Rådet udsteder vedlagte forhandlingsdirektiver.

BILAG

FORHANDLINGSDIREKTIVER

1. Kommissionen sørger for, at de internationale regler og procedurer for ansvar og erstatning for skader som følge af grænseoverskridende overførsler af levende modificerede organismer under Cartagena-protokollen om biosikkerhed er i overensstemmelse med fællesskabslovgivningen, og at der under forhandlingerne af disse regler og procedurer tages hensyn til udviklingslandenes kapacitet.

2. Hvis reglerne og procedurerne eller dele deraf tager form af en retligt bindende aftale, sørger Kommissionen for, at den indeholder bestemmelser, der gør det muligt for Fællesskabet at blive part heri.

3. Kommissionen aflægger rapport for Rådet om resultaterne af forhandlingerne og om eventuelle problemer, som måtte opstå under forhandlingerne.

[1] Bl.a. direktiv 2004/35/EF om miljøansvar for så vidt angår forebyggelse og afhjælpning af miljøskader, EFT L 143 af 21.4.2004, s.56; direktiv 85/374/EØF om tilnærmelse af medlemsstaternes administrativt eller ved lov fastsatte bestemmelser om produktansvar, EFT L 210 af 7.8.1985, s. 29, som senere ændret; forordning (EF) nr. 44/2001 om retternes kompetence og om anerkendelse og fuldbyrdelse af retsafgørelser på det civil- og handelsretlige område, EFT L 12 af 22.12.2000, s. 1.